Malema, polisiehoof ‘vergader’ om hom te verwyder – CeleDie minister van polisie, Bheki Cele, en die nasionale polisiehoof, genl. Khehla Sitole. (Argieffoto: GCIS) Die minister van polisie, Bheki Cele, het Maandag tydens die debat oor pres. Cyril Ramaphosa se staatsrede beweer die leier van die EFF en die polisiehoof, genl. Khehla Sitole, het saamgesweer om hom van sy amp te onthef. Die minister beweer Malema en Sitole het op 10 Desember byeengekom, waar die “plan en die sameswering” om hom “te jaag” bedink is. “As die leier van ŉ opposisieparty het hy die volste reg om die voorstel te maak, maar waarvan ek nie hou nie, is om neerbuigend behandel te word. As jy my nie as ŉ minister wil hê nie, sê so.” Cele het voorts gesê dit is die president se besluit wie as ministers aangestel word, nie dié van Malema nie. Malema het teruggekap en gesê Cele moet die stelling buite herhaal, waar hy nie deur parlementêre voorregte beskerm word nie. “As hy die waarheid daaroor praat, laat hy dit buite herhaal,” het Malema gesê. [MUST WATCH]: CIC @Julius_S_Malema daring Bheki Cele to repeat what he alleges happened on the 10th of December outside, where there are no Parliament privileges. pic.twitter.com/Icryd4LVtB — Economic Freedom Fighters (@EFFSouthAfrica) February 14, 2022 Cele het kort daarna gesê hy sal die stelling herhaal wanneer hy die misdaadstatistieke bekend maak. Cele was een van die ministers wat die afgelope ruk skerp deurgeloop het, veral weens die polisie se hantering van verlede jaar se gewelddadige oproer in KwaZulu-Natal en Gauteng. [MUST WATCH]: DP @FloydShivambu calling on Bheki Cele to withdraw his utterances that the CIC @Julius_S_Malema met with the Commissioner of Police to plot for removal of Cele, because this is not substantiated. pic.twitter.com/vwMtLrtCci — Economic Freedom Fighters (@EFFSouthAfrica) February 14, 2022 Die verslag van ŉ paneel kenners wat aangewys is om die regering se reaksie op die oproer te ondersoek en wat vroeër bekend gemaak is, het bevind dat die reaksie van die land se veiligheidsmagte op die oproer nie tydig, gepas of voldoende was nie. Die kundiges het ook bevind die polisie het versuim om die oproer en plundering te stuit. DA-leier John Steenhuisen het Maandag in reaksie op die staatsrede ook gevra waarom Cele nog ŉ kabinetsposisie beklee ná die polisie se “verstommende versuim om lewens en eiendom tydens die opstande in Julie verlede jaar te beskerm”. Meer as 300 mense is in die geweld dood. Steenhuisen sê Ramaphosa moet Cele hiervoor aanspreeklik hou, maar doen dit nie.